Noodhulp in jou speserykassie - WelstandWelstand
Tuis / Advies / Noodhulp in jou speserykassie
Dis vakansietyd en tyd vir allerlei olikhede en die apteek is ver, veral as jy kampeer.
Jou speserybotteltjies en ʼn paar ander noodsaaklikhede kan nie net ʼn lekker kinkel aan voedselvoorbereiding verleen nie maar ook ʼn paar olikhede hokslaan wanneer jy met vakansie gaan. Pak dus gerus al jou speserye in, al kla pa oor die onnodige goed wat saamgepiekel word hy kan dalk self daarvan nodig kry.
Wat is lekkerder as kaneel oor ʼn warm pannekoek of saam met ʼn oondgebakte nagereg? ʼn Strooisel kaneel oor roomys maak dit ʼn spesiale vakansiebederfgereg. Maar wat gemaak as Boeta kla oor maagpyn? Droë kaneel weggesluk met ʼn bietjie water speel klaar met winderigheid, maagpyn en bakterieë in kos. Kaneel stabiliseer ook bloedsuikervlakke.
Neutmuskaat bring kosbare Kersherinneringe – genesing vir die siel. Gerasperde neutmuskaat getrek op ʼn bietjie kookwater help vir spierpyne en help om jou te laat slaap.
Nog ʼn onmiskenbare Kersgeur is gemmer. ʼn Gemmeraftreksel sal help met slegte spysvertering, ʼn omgekrapte maag, verkoues en hoes. Kou ʼn stukkie gekaramelliseerde gemmer – dit help vir die naarheid wat gepaard gaan met bewegingsiekte.
Naeltjies is nie net vir hoendergeregte nie maar het antibakteriese eienskappe, help vir krampe, naarheid, verlig hoofpyn en toe neus, verlig tandpyn en verfris die asem.
Miskien kry jy tussen die braaivleisetes tog lus vir ʼn lekker kerrie. Wees mildelik met die borrie, dit is antiinflamatories, is ʼn antioksidant, help vir winderigheid en maak die lewer skoon.
Swart peper is die koning van speserye en help vir winderigheid en diarree terwyl cayennepeper help met eetlusbeheer; 1 g cayenne by ʼn maaltyd bevorder vetverbranding. ʼn Halwe teelepel van elk van gemmer, kaneel, borrie en ʼn teelepel heuning op warm water help vir sinusitis, gewrig- en spierpyne en verkoue.
Sout, Engelse sout en koeksoda is die grondslag van jou “alternatiewe” medisynekissie. Gorrel met sout vir ʼn seer keel, sit droë Engelse sout op ʼn oop wond of snyplek om infeksie te keer, en koeksoda aangemaak tot ʼn pasta help vir brandwonde en sonbrand.